चित्रकूट जिला, ब्लाक मऊ, गांव ललई हिंया के मड़इन का कहब हवै कि हमरें गांव मा कुछौ विकास नहीं आय| जबै चुनाव होत हवै तबै प्रधान अउर नेता बड़े-बड़े वादा तौ करत हवै| पै चुनाव खतम होय के बाद सब भूल जात हवै| बिजली,पानी अउर सड़क के समस्या बहुतै ज्यादा हवै|बिजली न होय के कारन मड़ई हमरे गांव मा शादी करे से डेरात हवै| एस.डी.एम के का कहब हवै कि सरकार 2022 तक सबै गांवन मा बिजली पहुंचावै का आदेश दिहिस हवै|ललई गांव मा भी बिजली लाग जई|
श्यामा प्रसाद अउर रतन दिवेदी का कहब हवै कि सरकार पहिले पांच लीटर मिटटी का तेल देत रहै फेर चार लीटर दे लाग वहिके बाद दुइ लीटर कइ दिहिस|सामान्य मड़इन का तौ एकौ लीटर तेल नहीं दीन जात आय| हमार गांव मा 11 हजार वोल्टेज के तार मूड़ के ऊपर से निकल गे हवै,पै बिजली विभाग ध्यान नहीं देत आहीं| सरकार कहत हवै डिजिटल इण्डिया बनावै का हवै, पै हमार गांव मा तौ बिजली तक नहीं आय|
अंजू बताइस कि लाइट न होय के कारन मोबाइल रिचार्ज करावे खातिर बरगढ़ जाये का पड़त हवै| जेहिमा पांच रुपिया रिचार्ज के लागत हवै| अउर बीस रुपिया किराया लागत हवै| बिजली विभाग का जेई रवि शंकर गुप्ता का कहब हवै कि हमें पता चला हवै कि लाइनमैन कुछ मड़इन के कनेक्शन करवा दिहिस हवै| पै जबै तक बिजली न लागी तौ कनेक्शन न करावा चाही|
बाईलाइन-सुनीता देवी
19/09/2017 को प्रकाशित
awa_Deva awa_Deva awa_Deva awa_Deva hin_Deva